<classify> WAFANYABIASHARA 500 wa Jiji la Arusha wameamua kuwatumia machinga kwa ajili ya kuwauzia bidhaa zao na kuamua kuidanganya serikali kuwa wameshindwa kufanya biashara kwa kukosa wanunuzi.Mkurugenzi wa Jiji la Arusha, Dk Maulid Madeni amewataka wafanyabiashara wa soko kuu, NMC na Kilombero, kuacha kuuza bidhaa zao nje ya masoko, badala yake warudi kwenye vizimba vyao ili kuwatambua wafanyabiashara wenzao wasio na maeneo.Dk Madeni alisema hayo jana jijini hapa wakati alipofanya ziara ya kukagua maeneo ya masoko na kujionea hali halisi ya wafanyabiashara wanavyoichezea serikali kwa kutolipa kodi.Alisema katika ziara yake kwa kushirikiana na wakuu wa idara mbalimbali za Jiji la Arusha, amebaini udanganyifu mkubwa kwa wafanyabiashara, ambao huwapa machinga bidhaa zao wawauzie kwa lengo la kupata fedha jioni wanaporudisha bidhaa zao.Alisema zaidi ya wafanyabiashara 500 wamefunga maduka yao, kwa madai hawaoni faida, lakini kwa uhalisia maduka hayo yanaendelea kimya kimya kwa kutumia wafanyabiashara ndogo machinga ili wawauzie bidhaa zao kwa mali kauli, kisha jioni kurudisha bidhaa zao na kulipana fedha.Kuna machinga mmoja anauza bidhaa za vipodozi vya dukani hana hata risiti za kielektroniki na mzigo wake unafikia shilingi milioni mbili na halipi kodi, kumuuliza anatoa wapi bidhaa hizi, akasema ameenda dukani anapochukua bidhaa hizi, ukimuuliza mwenye duka anasema ni kweli anampa bidhaa kwa mali kauli jioni wanagawana hela, hii sitaikubali, alisema Dk Madeni.Alisisitiza wafanyabiashara ndogo wa vyakula, nguo na wengine, warudi ndani ya masoko yao na machinga wanahamishie maduka ndani na kuyaleta nje wasitumie vibaya agizo la Rais John Magufuli.Aliagiza wenye bidhaa nje, wazirudishe ndani ili wawapangie wasio na maeneo. Mwenyekiti wa Wafanyabiashara Ndogo Jiji la Arusha, Aminah Njoka alisema wenye maduka, warudi madukani na wenye vizimba warudi kwenye maeneo yao ili machinga wasio na maeneo watambulike na wafanye biashara zao.Wanachohitaji kwa Jiji la Arusha wamachinga halisia watakaobaki wapewe eneo kwa ajili ya kufanya biashara zao na kusisitiza kuwa hawatambui machinga wengine wanatoa bidhaa dukani na kuweka nje kwenye mitaa, kwani kwemye chama cha wamachinga wanatambulika kwa Jiji la Arusha wapo zaidi ya 5,000, alisema Njoka.  <topic>: kitaifa 